নিজস্ব প্রতিবেদন : মমতার ব্রিগেড সভার পাল্টা ব্রিগেড সভা করার কথা ঘোষণা করল বিজেপি। ১৯ জানুয়ারির ঠিক ৪ দিনের মাথায় ২৩ জানুয়ারি-ই বিজেপি ব্রিগেডে সভা করবে বলে জানিয়ে দিল। বিজেপির তরফে জানানো হয়েছে, ২৩ জানুয়ারির ব্রিগেড সভায় প্রধান বক্তা থাকবেন প্রধানমন্ত্রী নরেন্দ্র মোদী। শুধু তাই নয়, সেদিন বাংলার রাস্তায় বেরবে রথ। জেলায় জেলায় সেই রথ বের করবে বিজেপি। উল্লেখ্য, বিরোধীদের একত্রিত করে ২০১৯ লোকসভা নির্বাচনে বিজেপিকে উচ্ছেদ করতে একুশের মঞ্চ থেকেই 'দিল্লি দখল'-এর ডাক দিয়েছেন মমতা বন্দ্যোপাধ্যায়। ২০১৯-এর ১৯ জানুয়ারি 'দিল্লি দখল' করা হবে বলে ঘোষণা করেছেন তৃণমূল সুপ্রিমো। এদিন ২১ জুলাইয়ের সমাবেশ থেকে মমতা ঘোষণা করেন, ১৯ জানুয়ারি মাসে ব্রিগেডে একটি সভার আয়োজন করা হবে। তিনি জানান, সেখানে উপস্থিত থাকবেন অ-বিজেপি দলের সব নেতারা। সারা ভারতের বিজেপি বিরোধী সব নেতাকে তৃণমূলের ব্রিগেড সমাবেশে নিয়ে আসা হবে। সেই ব্রিগেড সমাবেশ থেকেই সংগঠিত হবে ফেডারেল ফ্রন্ট। আর এই ফেডারেল ফ্রন্ট-ই ২০১৯ সালে দিল্লির মসনদ থেকে বিজেপিকে উপড়ে ফেলবে। আরও পড়ুন, ১৯-এর ব্রিগেড থেকেই হবে দিল্লি দখল : মমতা